Tegelikkuses mõjutavad mõõtmistulemusi ka mitmesugused muud häirivad tegurid. Esmajoones võib selleks olla gravitatsiooniallika võimalik pöörlemine ümber oma telje, mille gravitatsioonijõudu kahandav mõju tuleb allika läheduses samuti arvesse võtta. Nii kasutataksegi eestikeelses terminoloogias täpsustavat mõistet "raskusjõud", mis saadakse, lahutades Maa külgetõmbejõust Maa pöörlemisest põhjustatud tsentrifugaaljõu ehk kesktõukejõu väärtuse. Raskusjõus sisaldub ka teiste taevakehade gravitatsiooniline mõju. Näiteks võivad Kuu ja Päikese külgetõmbejõust põhjustatud ookeanide looded tõsta ja langetada merevee taset ööpäeva jooksul mitu meetrit.